CELEX: 32021D0944
Language: ro
Date: 2021-06-03 00:00:00
Title: Decizia de punere în aplicare (UE) 2021/944 a Comisiei din 3 iunie 2021 privind prelungirea perioadelor de colectare a declarațiilor de susținere pentru anumite inițiative cetățenești europene în temeiul Regulamentului (UE) 2020/1042 al Parlamentului European și al Consiliului [notificată cu numărul C(2021) 3879] (Numai textul în limba engleză este autentic)

14.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 210/45
               
            
         DECIZIA DE PUNERE ÎN APLICARE (UE) 2021/944 A COMISIEI
         din 3 iunie 2021
         privind prelungirea perioadelor de colectare a declarațiilor de susținere pentru anumite inițiative cetățenești europene în temeiul Regulamentului (UE) 2020/1042 al Parlamentului European și al Consiliului
         
            
               [notificată cu numărul C(2021) 3879]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/1042 al Parlamentului European și al Consiliului din 15 iulie 2020 de stabilire a unor măsuri temporare privind termenele pentru etapele de colectare, verificare și examinare prevăzute în Regulamentul (UE) 2019/788 privind inițiativa cetățenească europeană având în vedere epidemia de COVID-19 (1), în special articolul 2 alineatul (2),
         după consultarea Comitetului privind inițiativa cetățenească europeană instituit prin articolul 22 din Regulamentul (UE) 2019/788 al Parlamentului European și al Consiliului (2),
         întrucât:
         
                     (1)
                  
                  
                     Regulamentul (UE) 2020/1042 stabilește măsuri temporare în legătură cu inițiativa cetățenească europeană pentru a aborda provocările cu care s-au confruntat organizatorii de inițiative cetățenești, administrațiile naționale și instituțiile Uniunii după ce Organizația Mondială a Sănătății a anunțat în martie 2020 că epidemia de COVID-19 a devenit o pandemie mondială. În lunile care au urmat anunțului, statele membre au adoptat măsuri restrictive pentru a combate criza din domeniul sănătății publice. Astfel, viața publică a stagnat în aproape toate statele membre. Prin urmare, Regulamentul (UE) 2020/1042 a prelungit anumite termene prevăzute în Regulamentul (UE) 2019/788.
                  
               
                     (2)
                  
                  
                     Regulamentul (UE) 2020/1042 împuternicește Comisia ca, în anumite circumstanțe, să prelungească perioadele de colectare cu alte trei luni. Condițiile pentru orice prelungire suplimentară sunt similare cu cele care au condus la prelungirea inițială după izbucnirea epidemiei de COVID-19 în martie 2020, și anume ca cel puțin un sfert dintre statele membre sau un număr de state membre care reprezintă peste 35 % din populația Uniunii să aplice măsuri ca răspuns la pandemia de COVID-19 care îngreunează într-o măsură substanțială capacitatea organizatorilor de a colecta declarații de susținere pe suport de hârtie și de a informa publicul cu privire la inițiativele lor aflate în derulare.
                  
               
                     (3)
                  
                  
                     De la adoptarea Regulamentului (UE) 2020/1042 în iulie 2020, Comisia a monitorizat îndeaproape situația din statele membre.
                  
               
                     (4)
                  
                  
                     În urma evaluării Comisiei care indica faptul că erau îndeplinite condițiile pentru acordarea unei prelungiri în temeiul Regulamentului (UE) 2020/1042, la 17 decembrie 2020 (3), iar apoi la 19 februarie 2021 (4), Comisia a acordat câte o prelungire suplimentară, de câte trei luni, pentru inițiativele care erau în etapa de colectare a declarațiilor de susținere. Pentru inițiativele în cazul cărora perioada de colectare a început în perioadele de prelungire s-au acordat prelungiri proporționale.
                  
               
                     (5)
                  
                  
                     De la 1 februarie 2021, în mai multe state membre situația cauzată de pandemia de COVID-19 nu s-a schimbat în mod semnificativ. La sfârșitul lunii aprilie 2021, pentru a opri sau a încetini răspândirea COVID-19, într-un număr important de state membre erau încă în vigoare măsuri de restricționare a liberei circulații a cetățenilor pe teritoriul lor. Șapte state membre au raportat că, la 19 aprilie, aplicau măsuri naționale de limitare a circulației persoanelor, care interzic sau restricționează în mod semnificativ libertatea cetățenilor de a circula liber pe teritoriul lor, în timp ce 12 state membre au raportat că aplicau măsuri locale de limitare a circulației persoanelor. Aceste măsuri de limitare a circulației persoanelor au fost corelate cu măsuri suplimentare cu efecte restrictive similare asupra vieții publice pe teritoriul respectivelor state membre sau cel puțin într-o parte semnificativă a teritoriului acestora, inclusiv restricții privind accesibilitatea spațiilor publice, închiderea sau deschiderea limitată a magazinelor, a restaurantelor și a barurilor, importante restricții de capacitate pentru adunările și reuniunile publice și private și impunerea unor interdicții de circulație. Măsurile respective luate împreună afectează în mod semnificativ capacitatea organizatorilor de a colecta declarații de susținere pe suport de hârtie și de a informa publicul cu privire la inițiativele lor aflate în derulare. Pe baza informațiilor disponibile în prezent, este probabil ca măsurile respective sau măsurile cu efect similar să rămână în vigoare pentru o perioadă de cel puțin trei luni.
                  
               
                     (6)
                  
                  
                     Statele membre în cauză reprezintă cel puțin un sfert din statele membre și peste 35 % din populația Uniunii.
                  
               
                     (7)
                  
                  
                     Din aceste motive, se poate concluziona că sunt îndeplinite condițiile pentru acordarea unei prelungiri a perioadelor de colectare în ceea ce privește 5 inițiative pentru care perioada de colectare era în derulare la 1 mai 2021. Prin urmare, aceste perioade de colectare ar trebui prelungite cu trei luni.
                  
               
                     (8)
                  
                  
                     La 19 februarie 2021, Comisia a acordat o prelungire pentru paisprezece inițiative. Nouă inițiative nu pot beneficia de o prelungire suplimentară, întrucât au beneficiat deja de o prelungire maximă de 12 luni.
                  
               
                     (9)
                  
                  
                     Pentru inițiativele în cazul cărora perioada de colectare a început între 1 mai 2021 și data adoptării prezentei decizii, perioada de colectare ar trebui prelungită până la 1 august 2022,
                  
               ADOPTĂ PREZENTA DECIZIE:
         
            Articolul 1
            
               (1)   În cazul în care colectarea declarațiilor de susținere pentru o inițiativă cetățenească europeană (denumită în continuare „inițiativă”) era în derulare la 1 mai 2021, perioada maximă de colectare se prelungește cu o perioadă de trei luni în ceea ce privește inițiativa respectivă.
            
            
               (2)   În cazul în care colectarea declarațiilor de susținere pentru o inițiativă a început între 1 mai 2021 și data adoptării prezentei decizii, perioada de colectare maximă se prelungește până la 1 august 2022 în ceea ce privește inițiativa respectivă.
            
         
         
            Articolul 2
            Noile date de încheiere a perioadelor de colectare pentru următoarele inițiative sunt după cum urmează:
            
                        —
                     
                     
                        pentru inițiativa intitulată „ALEGĂTORI FĂRĂ FRONTIERE, drepturi politice depline pentru cetățenii UE”: 11 iunie 2022;
                     
                  
                        —
                     
                     
                        pentru inițiativa intitulată „Introducerea unor venituri de bază necondiționate (VBN) în întreaga UE”: 25 iunie 2022;
                     
                  
                        —
                     
                     
                        pentru inițiativa intitulată „Libertà di condividere”: 1 august 2022;
                     
                  
                        —
                     
                     
                        pentru inițiativa intitulată „Dreptul la tratament”: 1 august 2022;
                     
                  
                        —
                     
                     
                        pentru inițiativa intitulată „Inițiativa societății civile pentru interzicerea practicilor de supraveghere biometrică în masă”: 1 august 2022;
                     
                  
                        —
                     
                     
                        pentru inițiativa intitulată „Acoperișuri transformate în grădini ecologice”: 1 august 2022.
                     
                  
         
            Articolul 3
            Prezenta decizie se adresează:
            
                        —
                     
                     
                        grupului de organizatori ai inițiativei intitulate „ALEGĂTORI FĂRĂ FRONTIERE, drepturi politice depline pentru cetățenii UE”;
                     
                  
                        —
                     
                     
                        grupului de organizatori ai inițiativei intitulate „Introducerea unor venituri de bază necondiționate (VBN) în întreaga UE”;
                     
                  
                        —
                     
                     
                        grupului de organizatori ai inițiativei intitulate „Libertà di condividere”;
                     
                  
                        —
                     
                     
                        grupului de organizatori ai inițiativei intitulate „Dreptul la tratament”;
                     
                  
                        —
                     
                     
                        grupului de organizatori ai inițiativei intitulate „Inițiativa societății civile pentru interzicerea practicilor de supraveghere biometrică în masă”;
                     
                  
                        —
                     
                     
                        grupului de organizatori ai inițiativei intitulate „Acoperișuri transformate în grădini ecologice”.
                     
                  
         
            Adoptată la Bruxelles, 3 iunie 2021.
            
               
                  Pentru Comisie
               
               Věra JOUROVÁ
               
                  Vicepreședinte
               
            
         
         
            (1)  JO L 231, 17.7.2020, p. 7.
         
            (2)  Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (JO L 130, 17.5.2019, p. 55).
         
            (3)  Decizia de punere în aplicare (UE) 2020/2200 a Comisiei din 17 decembrie 2020 privind prelungirea perioadelor de colectare a declarațiilor de susținere pentru anumite inițiative cetățenești europene în temeiul Regulamentului (UE) 2020/1042 al Parlamentului European și al Consiliului (JO L 434, 23.12.2020, p. 56).
         
            (4)  Decizia de punere în aplicare (UE) 2021/360 a Comisiei din 19 februarie 2021 privind prelungirea perioadelor de colectare a declarațiilor de susținere pentru anumite inițiative cetățenești europene în temeiul Regulamentului (UE) 2020/1042 al Parlamentului European și al Consiliului (JO L 69, 26.2.2021, p. 9).